Verð á hlutabréfum allra fyrirtækja sem eru skráð í Kauphöllinni hefur lækkað í morgun. Icelandair hefur lækkað um rúm tíu prósent í morgun og um hátt í 20 prósent frá upphafi innrásarinnar í Úkraínu.
Hlutabréfaverð hefur lækkað mikið í Kauphöllinni í morgun í nokkuð miklum viðskiptum. Mest í Icelandair um þrettán prósent í morgun. Brynjólfur Þór Guðmundsson hefur fylgst með þróuninni í morgun og er hingað kominn. Hvað veldur?
Stutta svarið er kannski stríðið í Úkraínu. Óvissunni sem hefur skapast og afleiðingum efnahagsþvingana. Við sjáum sömu þróun á mörkuðum hér og í Evrópu, þar lækkaði hlutabréfaverð mikið strax við opnun markaða í morgun. Og það skýrist að hluta af mikilli verðhækkun á orku. Gasverð í Evrópu er sögulega hátt og mörg ár síðan olía hefur kostað jafn mikið og núna. Það má svo aftur að hluta rekja til þess að Anthony Blinken, utanríkisráðherra Bandaríkjanna, sagði í gær að þarlend stjórnvöld og bandalagsþjóðir þeirra ræddu möguleika á því að banna innflutning á olíu frá Rússlandi.
Kínversk yfirvöld gera ráð fyrir minni hagvexti en áður. Ráðamenn tilkynntu í gær að gert væri ráð fyrir 5,5 prósenta hagvexti, þeim minnsta í áratugi. Spáin var að hluta skýrð með óhagstæðum ytri aðstæðum.
Fatið af norðursjávarolíu hefur hækkað úr 94 dollurum í 124 dollara frá því Rússar réðust inn í Úkraínu. Viðbúið er að eldsneytisverð hérlendis hækki. Bensínsverðið er nú á bilinu 256 upp í 293 krónur á höfuðborgarsvæðinu og dísillinn á 252 til 284 krónur.
Ég ræddi við Jón Bjarka Bentsson, aðalhagfræðing Íslandsbanka, nú rétt fyrir fréttir, um áhrifin hér. Hann sagði athyglisvert að það eru ekki bara fyrirtæki með bein tengsl við útlönd og olíu- og hrávöruverð sem lækka í verði hérlendis. Sem er kannski til marks um að hérlendir fjárfestar horfa mun ákveðnar til markaðsþróunar í Evrópu á óvissutímum eins og núna en í venjulegu árferði.
Þetta var Jón Bjarki Bentsson. Brynjólfur Þór Guðmundsson talaði við hann.

Verð á hlutabréfum allra fyrirtækja sem eru skráð í Kauphöllinni hefur lækkað í morgun. Icelandair hefur lækkað um rúm tíu prósent það sem af er degi og um hátt í 20 prósent frá upphafi innrásarinnar í Úkraínu.